फरीदाबाद. आईपीएल-6 के दौरान सटोरियों के साथ पुलिस की मिलीभगत का सनसनीखेज मामला उजागर हुआ है। बुकियों से मिलीभगत के आरोप में रविवार को पुलिस कमिश्नर एएस चावला ने एक पुलिस इंस्पेक्टर और एक सिपाही को बर्खास्त कर दिया। इससे पहले शनिवार को सटोरियों से मिलीभगत के आरोप में तीन पुलिस चौकी इंचार्ज सस्पेंड किए जा चुके हैं। बुकियों से पूछताछ के बाद काल डिटेल में बुकियों व पुलिसकर्मियों की मिलीभगत सामने आई थी। इस मामले में अभी कई और पुलिसकर्मी निपट सकते हैं।
उधर, स्पॉट फिक्सिंग मामले की जांच कर रही दिल्ली पुलिस भी इस खुलासे से सतर्क हो गई है। संभावना है कि दिल्ली पुलिस भी इन पुलिसकर्मियों से पूछताछ कर सकती है। आईपीएल स्पॉट फिक्सिंग में फरीदाबाद के क्रिकेटर अजीत चंदीला की गिरफ्तारी के बाद फरीदाबाद पुलिस भी सतर्क है। स्पॉट फिक्सिंग के तार फरीदाबाद के बुकियों से जुड़े होने व पुलिस मिलीभगत की उच्चस्तरीय जांच चल रही है।
ये हुए बर्खास्त: रविवार को बर्खास्त किए गए पुलिसकर्मियों में पुलिस लाइन में पदस्थ रिजर्व इंस्पेक्टर दयानंद व सिपाही राजकुमार शामिल हैं। राजकुमार पहले से ही किसी मामले में सस्पेंड चल रहा था जबकि दयानंद तिगांव थाना प्रभारी सहित कई जगह एसएचओ रह चुका था। पुलिस प्रवक्ता के अनुसार इन दोनों पुलिसकर्मियों पर बुकियों के साथ सट्टेबाजी के खेल में बड़े स्तर पर मिलीभगत का आरोप है। दोनों सट्टेबाजी के खेल में लिप्त थे। अक्सर बुकियों के संपर्क में रहते थे।
ये हुए सस्पेंड: डीसीपी हेडक्वार्टर ने इससे एक दिन पहले ही पुलिस कमिश्नर एएस चावला के आदेश के बाद सेक्टर-17 पुलिस चौकी इंचार्ज अभय सिंह, एनआईटी दो नंबर पुलिस चौकी इंचार्ज हरि सिंह व पल्ला पुलिस चौकी इंचार्ज विरेंद्र सिंह को सस्पेंड कर दिया था।
hin_Deva hin_Deva hin_Deva awa_Deva